
Text rozhodnutia
SLOVENSKÁ REPUBLIKA
NÁLEZ Ústavného súdu Slovenskej republiky V mene Slovenskej republiky
III. ÚS 131/2026-32 Ústavný súd Slovenskej republiky v senáte zloženom z predsedu senátu Roberta Šorla a sudcov Ivana Fiačana a Martina Vernarského (sudca spravodajca) v konaní podľa čl. 127 Ústavy Slovenskej republiky o ústavnej sťažnosti sťažovateľov ,a , obaja t. č. v , zastúpených JUDr. Milanom Kuzmom, advokátom, Floriánska 19, Košice, proti postupu Mestského súdu Bratislava I v konaní sp. zn. 4T 88/2008 v období po rozhodnutí Európskeho súdu pre ľudské práva vo veci proti Slovenskej republike z 18. novembra 2021 o sťažnostiach č. 37974/20 a č. 55887/20 takto rozhodol: 1. Postupom Mestského súdu Bratislava I v konaní sp. zn. 4T 88/2008 v období po rozhodnutí Európskeho súdu pre ľudské práva vo veci proti Slovenskej republike z 18. novembra 2021 o sťažnostiach č. 37974/20 a č. 55887/20 b o l o p o r u š e n é základné právo sťažovateľov na prerokovanie veci bez zbytočných prieťahov podľa čl. 48 ods. 2 Ústavy Slovenskej republiky a právo na prejednanie záležitosti v primeranej lehote podľa čl. 6 ods. 1 Dohovoru o ochrane ľudských práv a základných slobôd. 2. Sťažovateľom p r i z n á v a finančné zadosťučinenie každému po 2 500 eur, ktoré j e Mestský súd Bratislava I p o v i n n ý zaplatiť im do dvoch mesiacov od právoplatnosti tohto rozhodnutia. 3. Mestský súd Bratislava I j e p o v i n n ý nahradiť sťažovateľom trovy konania 1 014,41 eur a zaplatiť ich právnemu zástupcovi sťažovateľov do dvoch mesiacov od právoplatnosti tohto rozhodnutia. 4. Vo zvyšnej časti ústavnej sťažnosti sťažovateľov n e v y h o v u j e .
Odôvodnenie: I. Ústavná sťažnosť sťažovateľa 1. Sťažovatelia sa ústavnou sťažnosťou doručenou ústavnému súdu 21. januára 2026 domáhajú vyslovenia porušenia svojho základného práva na prerokovanie veci bez zbytočných prieťahov podľa čl. 48 ods. 2 Ústavy Slovenskej republiky (ďalej len „ústava“) a práva na prejednanie záležitosti v primeranej lehote podľa čl. 6 ods. 1 Dohovoru o ochrane ľudských práv a základných slobôd (ďalej len „dohovor“) postupom mestského súdu v konaní sp. zn. 4T 88/2008 v období po rozhodnutí Európskeho súdu pre ľudské práva (ďalej len „ESĽP“) vo veci proti Slovenskej republike z 18. novembra 2021 o sťažnostiach č. 37974/20 a č. 55887/20. Žiadajú prikázať mestskému súdu konať bez zbytočných prieťahov, zakázať mu pokračovať v porušovaní ich základných práv a priznať im finančné zadosťučinenie každému po 5 000 eur a náhradu trov konania. 2. Ústavný súd uznesením č. k. III. ÚS 131/2026-16 z 26. februára 2026 prijal podľa § 56 ods. 5 zákona č. 314/2018 Z. z. o Ústavnom súde Slovenskej republiky a o zmene a doplnení niektorých zákonov v znení neskorších predpisov (ďalej len „zákon o ústavnom súde“) ústavnú sťažnosť v celom rozsahu na ďalšie konanie. II. Skutkové východiská a sťažnostná argumentácia 3. Napadnuté konanie vedené pred mestským súdom, resp. Okresným súdom Bratislava I (ďalej len „okresný súd“), v ktorom sú sťažovatelia obžalovanými z trestného činu vraždy v spolupáchateľstve podľa § 9 ods. 2 k § 219 ods. 1 a 2 písm. a), d) a i) Trestného zákona a trestného činu nedovoleného ozbrojovania podľa § 185 ods. 1 písm. a) a ods. 3 písm. a) Trestného zákona, začalo podaním obžaloby 29. júla 2008. Na základe ústavnej sťažnosti sťažovateľov z 9. októbra 2017 ústavný súd už nálezom sp. zn. II. ÚS 451/2018 zo 16. júna 2020 vyslovil porušenie ich základného práva na prerokovanie veci bez zbytočných prieťahov a práva na prejednanie ich záležitosti v primeranej lehote, okresnému súdu prikázal konať bez zbytočných prieťahov a každému zo sťažovateľov priznal finančné zadosťučinenie 4 000 eur. 4. Sťažovatelia nespokojní s uvedeným nálezom podali sťažnosť na ESĽP pre porušenie práva podľa čl. 6 ods. 1 a čl. 13 dohovoru. ESĽP rozhodnutím z 18. novembra 2021 o sťažnostiach č. 37974/20 a č. 55887/20 rozhodol o porušení čl. 6 ods. 1 dohovoru z dôvodu neprimeranej dĺžky napadnutého trestného konania a priznal každému sťažovateľovi zadosťučinenie 9 000 eur. 5. Po vyhovujúcom náleze ústavného súdu zo 16. júna 2020 okresný súd postúpil predmetnú trestnú vec uznesením zo 7. apríla 2021 Špecializovanému trestnému súdu (ďalej len „ŠTS“), a to z dôvodu vecnej príslušnosti. Krajský súd v Bratislave (ďalej len „krajský súd“) na sťažnosť viacerých strán trestného konania uvedené uznesenie zrušil uznesením z 25. novembra 2021 a uložil okresnému súdu, aby vo veci znovu konal a rozhodol. Okresný súd na hlavnom pojednávaní konanom 25. apríla 2023 uznesením opätovne vec postúpil ako vecne príslušnému ŠTS, ktorý uznesením z 15. novembra 2023 vyslovil svoju nepríslušnosť a vec predložil Najvyššiemu súdu Slovenskej republiky (ďalej len „najvyšší súd“) na rozhodnutie sporu o príslušnosť. Najvyšší súd 28. februára 2024 rozhodol, že príslušným na rozhodnutie trestnej veci sťažovateľov je mestský súd. Mestský 2
súd uznesením z 28. mája 2024 rozhodol, že obžaloba z júla 2008 spĺňa zákonné náležitosti. Sťažnosť sťažovateľov proti uvedenému uzneseniu krajský súd uznesením z 27. novembra 2024 zamietol. Mestský súd potom 12. decembra 2024 pripojil k trestnej veci sťažovateľov súvisiacu trestnú vec iných obžalovaných. Mestský súd potom do podania predbežne prerokúvanej ústavnej sťažnosti nenariadil termín hlavného pojednávania. 6. Podľa sťažovateľov naďalej dochádza k porušovaniu ich práv podľa čl. 48 ods. 2 ústavy a čl. 6 ods. 1 dohovoru, keďže mestský súd, ako aj jeho právny predchodca sa v predmetnej veci dopúšťali série procesných pochybení, nesprávnych a nezákonných rozhodnutí, konali neefektívne a pomaly. 7. V súvislosti s postúpením predmetnej veci konal právny predchodca mestského súdu nesprávne a neefektívne, čo konštatovali krajský súd, ŠTS aj najvyšší súd. Išlo o takmer 3 roky trvajúcu nesprávnu a neefektívnu činnosť, a to od prvého postúpenia veci uznesením zo 7. apríla 2021 až do rozhodnutia najvyššieho súdu z 28. februára 2024. Sťažovatelia zdôrazňujú, že nález ústavného súdu zo 16. júna 2020 ani rozhodnutie ESĽP z 18. novembra 2021 týkajúce sa napadnutého konania nemali na právneho predchodcu mestského súdu ani na mestský súd akceleračný účinok. III. Vyjadrenie mestského súdu 8. Mestský súd vo svojom vyjadrení poukázal na vyjadrenie zákonného sudcu, podľa ktorého od novembra 2021 súd vo veci koná, pričom od tohto obdobia došlo opäť aj k zmene v osobe predsedu senátu (k 22. septembru 2022), keď sa ako nový zákonný predseda senátu musel s vecou oboznámiť. Po postúpení veci ŠTS bol z jeho strany vyvolaný spor o príslušnosť a vec rozhodoval najvyšší súd, čo tiež trvalo určité adekvátne časové obdobie. Po rozhodnutí o príslušnosti mestského súdu na konanie a rozhodnutie boli vo veci vydávané príslušné procesné rozhodnutia (že obžaloba spĺňa náležitosti či prijatie obžaloby), keď obžalovaní využili svoje procesné oprávnenia a podávali sťažnosti, a teda vec musela byt' predložená sťažnostnému súdu na rozhodnutie. K veci bola pripojená aj iná súvisiaca trestná vec, kde jeden z obžalovaných podal sťažnosť proti uzneseniu o spojení vecí a spis bol opäť predložený na krajský súd. Súd sa následne potreboval riadne oboznámiť aj so spojeným spisom (pôvodne vedeným pod sp. zn. 5T/29/2013), kde jeden z obžalovaných namietol aj vady prípravného konania a uplatnil zásadné námietky, o ktorých nebolo možné rozhodnúť do „právoplatného“ spojenia vecí. Následne súd rozhodol aj o prijatí obžaloby zo „spojenej veci“ (pôvodne sp. zn. 5T/29/2013), kde jeden z obžalovaných opäť podal sťažnosť. Po rozhodnutí o sťažnosti sa spis z krajského súdu vrátil 19. mája 2026. Od novembra 2021 nedošlo podľa zákonného sudcu k spôsobeniu prieťahov tak zo strany obžalovaných, ako ani súdu, súd vo veci koná, rozhoduje o príslušných procesných otázkach, ako vyplýva z Trestného poriadku, obžalovaní využívajú procesné oprávnenia, ktoré im zákon priznáva. Ide o zložitú a rozsiahlu vec, pričom dĺžku konania čiastočne ovplyvňuje aj doručovanie rozhodnutí či písomností jednému z obžalovaných do štátu , čo je spojené s časovou náročnosťou. 9. Podľa názoru mestského súdu v prejedávanej veci nastala určitá miera prieťahov predovšetkým v období od mája 2017 do marca 2023, a to z dôvodu zaťaženosti súdnych oddelení aj inými trestnými vecami a notoricky známou personálnou a materiálnou poddimenzovanosťou prvostupňových súdov. Rovnako tak poukazuje na skutočnosť, že ide o rozsiahly spisový materiál, ktorý má vyše 6 200 strán, s viacerými obžalovanými a náročnou právnou kvalifikáciou.

IV. Posúdenie dôvodnosti ústavnej sťažnosti 10. Ústavný súd si pri výklade základného práva na prerokovanie veci bez zbytočných prieťahov garantovaného v čl. 48 ods. 2 ústavy osvojil judikatúru ESĽP k čl. 6 ods. 1 dohovoru, pokiaľ ide o právo na prejednanie záležitosti v primeranej lehote, preto v obsahu týchto práv nemožno vidieť zásadnú odlišnosť (napr. II. ÚS 55/98, I. ÚS 132/03, IV. ÚS 105/07, IV. ÚS 90/2010). 11. Ústavný súd vo svojej rozhodovacej činnosti konštantne vychádza z názoru, že účelom základného práva na prerokovanie veci bez zbytočných prieťahov je odstránenie stavu právnej neistoty, v ktorej sa nachádza osoba domáhajúca sa rozhodnutia všeobecného súdu. Samotným prerokovaním veci na súde sa právna neistota osoby domáhajúcej sa rozhodnutia neodstraňuje. K stavu právnej istoty dochádza zásadne až právoplatným rozhodnutím súdu alebo iným zákonom predvídaným spôsobom, ktorý znamená nastolenie právnej istoty inak ako právoplatným rozhodnutím súdu (IV. ÚS 221/04, IV. ÚS 365/04). Pre naplnenie práva zaručeného v čl. 48 ods. 2 ústavy nestačí, aby štátne orgány (napr. všeobecné súdy) vec len prerokovali, prípadne vykonali rôzne úkony (bez ohľadu na ich počet) a právoplatne nerozhodli (napr. I. ÚS 118/02). 12. Judikatúra ústavného súdu sa ustálila v tom, že otázka, či v konkrétnom súdnom konaní mohlo dôjsť k zbytočným prieťahom, a teda či bolo alebo nebolo porušené základné právo podľa čl. 48 ods. 2 ústavy a právo podľa čl. 6 ods. 1 dohovoru, sa skúma vždy s ohľadom na konkrétne okolnosti každého jednotlivého prípadu najmä podľa týchto troch základných kritérií: právna a faktická zložitosť veci, o ktorej súd rozhoduje, správanie účastníka súdneho konania a postup samotného súdu (napr. I. ÚS 41/02, IV. ÚS 74/02, III. ÚS 247/03, IV. ÚS 272/04, I. ÚS 398/2016). V súlade s judikatúrou ESĽP ústavný súd prihliada aj na predmet sporu (povahu prerokúvanej veci) v posudzovanom konaní a jeho význam pre sťažovateľa (napr. I. ÚS 19/00, I. ÚS 54/02, II. ÚS 32/02, IV. ÚS 187/07). Pokiaľ ide o význam veci pre sťažovateľa, vo všeobecnosti platí, že doba trestného konania sa posudzuje prísnejšie než doba konania v občianskoprávnych veciach, a to vzhľadom na dôsledky trestného konania. Podľa rovnakých kritérií ústavný súd postupoval aj v danom prípade. 13. Pokiaľ ide o kritérium právnej a faktickej zložitosti veci, ústavný súd konštatuje, že v posudzovanom konaní pred mestským súdom, resp. jeho právnym predchodcom, sa koná o obžalobe proti sťažovateľom a ďalším štyrom obžalovaným (po spojení vecí). Konanie sa začalo na okresnom súde podaním obžaloby 29. júla 2008, teda pred vyše osemnástimi rokmi. Doterajšia dĺžka predmetného konania bola nepochybne spôsobená aj skutkovými a procesnými okolnosťami veci (v konaní vystupujú spolu šiesti obžalovaní, okresný súd musel realizovať úkony smerujúce k vydaniu jedného z obžalovaných z cudziny, pričom tento následne opätovne opustil územie Slovenskej republiky, v dôsledku čoho bolo potrebné doručovať zásielky obžalovanému do cudziny, došlo k spojeniu s inou súvisiacou trestnou vecou, riešila sa otázka príslušnosti súdu), avšak ani tieto skutočnosti samy osebe neodôvodňujú doterajšiu prima facie neprimeranú dĺžku trestného konania. Tá bola do veľkej miery spôsobená jednak nesústredeným postupom mestského súdu a jeho právneho predchodcu, ktorí sa pri sústredenejšom a najmä efektívnejšom postupe mohli pokúsiť o odstránenie stavu právnej neistoty sťažovateľov v oveľa kratšom časovom horizonte, ale aj okolnosťami majúcimi pôvod v organizačnom zabezpečení výkonu súdnictva (viacnásobná zmena v osobe predsedu senátu).

14. Pri hodnotení podľa ďalšieho kritéria, teda správania sťažovateľov v posudzovanom období napadnutého konania, ústavný súd nezistil takú okolnosť, ktorá by mala byť osobitne zohľadnená na ich ťarchu pri posudzovaní otázky, či a z akých dôvodov došlo v predmetnej časti konania k zbytočným prieťahom. 15. Pokiaľ ide o podávanie sťažností sťažovateľmi proti vydaným procesným rozhodnutiam a neudelenie súhlasu so zmenou zloženia senátu, ústavný súd k tomu uvádza, že využitie možností daných sťažovateľom procesnými predpismi na presadzovanie a uplatňovanie ich práv v súdnom konaní môže síce spôsobiť predĺženie priebehu konania, nemožno ho však kvalifikovať ako postup, ktorého dôsledkom sú zbytočné prieťahy (m. m. I. ÚS 31/01). Podľa ustálenej judikatúry ústavného súdu v dôsledku uplatnenia procesných práv účastníkom konania neznáša zodpovednosť za predĺženie konania oprávnená osoba, ale zodpovednosť v takomto prípade nemožno pripísať ani štátnemu orgánu konajúcemu vo veci (III. ÚS 242/03, IV. ÚS 218/04). 16. Napokon ústavný súd hodnotil postup mestského súdu, resp. jeho právneho predchodcu, z hľadiska existencie zbytočných prieťahov. Celkovú dĺžku napadnutého konania (vyše 18 rokov od jeho začatia) ústavný súd v okolnostiach danej veci považuje z ústavnoprávneho hľadiska za neakceptovateľnú, a preto nie je ani potrebné osobitne hodnotiť jednotlivé procesné úkony vykonané v rámci posudzovanej časti napadnutého konania. Mestský súd, resp. jeho právny predchodca, neuskutočnili v posudzovanom období žiadne hlavné pojednávanie (okrem hlavného pojednávania z 25. apríla 2023, na ktorom došlo iba k postúpeniu veci ŠTS), zaoberali sa predovšetkým otázkou príslušnosti súdu na konanie a vydávali procesné rozhodnutia, s čím bola spojená aj potreba opakovaného predloženia spisu nadriadenému súdu. Ústavný súd zohľadňuje, že po zmenách zloženia senátu bolo potrebné opakovane vykonať štúdium spisu a spolu s tým aj viac úkonov administratívnej povahy, celková doba konania je však napriek tomu neprimerane dlhá. 17. Ústavný súd vyhodnotil postup mestského súdu a jeho právneho predchodcu ako neefektívny a nesústredený primárne z dôvodu nedostatočného postupu vo veci samej, ako aj z dôvodu nesprávneho postúpenia veci ŠTS. Mestský súd, resp. jeho právny predchodca, mali vo veci postupovať efektívnejšie a promptnejšie o to viac, že v predmetnej veci už boli ústavným súdom konštatované prieťahy a sťažovatelia boli úspešní aj v konaní na ESĽP, ktorý rozhodol o porušení čl. 6 ods. 1 dohovoru z dôvodu neprimeranej dĺžky napadnutého trestného konania. 18. Pokiaľ ide o zmeny v osobe zákonného sudcu (resp. v zložení senátu) a s tým spojené dodatočné časové nároky, ústavný súd odkazuje na svoju ustálenú judikatúru, podľa ktorej v súlade s medzinárodným štandardom uplatňovania dohovoru platí, že personálne problémy justičného systému nezbavujú štát zodpovednosti za zbytočné prieťahy v súdnom konaní (III. ÚS 17/02, II. ÚS 287/2019), a preto viacnásobná zmena osoby zákonného sudcu v súdnom konaní nemôže byť pripočítaná na ťarchu sporových strán a nemá povahu okolností, ktoré by vylučovali zodpovednosť súdu, ktorý je vecne a miestne príslušný na rozhodnutie vo veci občana, ktorý sa naň obrátil (obdobne I. ÚS 508/2015, I. ÚS 527/2015). 19. Vychádzajúc z uvedeného, ústavný súd dospel k záveru, že v posudzovanom období napadnutého konania došlo k zbytočným prieťahom, a tým aj k porušeniu základného práva sťažovateľov na prerokovanie veci bez zbytočných prieťahov podľa čl. 48 ods. 2 ústavy a práva na prejednanie záležitosti v primeranej lehote podľa čl. 6 ods. 1 dohovoru.

20. Vzhľadom na skutočnosť, že ústavný súd už v konaní sp. zn. II. ÚS 451/2018 vyslovil príkaz podľa čl. 127 ods. 2 ústavy adresovaný právnemu predchodcovi mestského súdu, aby v napadnutom konaní konal bez zbytočných prieťahov, nebolo potrebné tento príkaz opakovať v konaní o tejto ústavnej sťažnosti. 21. S poukazom na viazanosť mestského súdu, resp. jeho právneho predchodcu, rozhodnutím ústavného súdu podľa § 133 ods. 3 písm. a) zákona o ústavnom súde, nepovažoval ústavný súd samostatný výrok, ktorým by mestskému súdu zakázal pokračovať v porušovaní základných práv sťažovateľov, za potrebný (III. ÚS 331/04, II. ÚS 374/06), a preto ústavnej sťažnosti v danej časti nevyhovel. Okrem uvedeného ústavný konštatuje, že príkaz uložený právnemu predchodcovi mestského súdu, aby v napadnutom konaní konal bez zbytočných prieťahov, a zákaz pokračovať v porušovaní označených práv (t. j. zákaz nečinnosti) sa obsahovo svojím zmyslom a účelom prelínajú. Inak povedané, „príkaz konať“ svojimi účinkami v predmetnej veci zodpovedá „zákazu byť nečinný“ (porovnaj II. ÚS 392/2017, III. ÚS 274/2018). 22. Podľa čl. 127 ods. 3 ústavy ústavný súd môže svojím rozhodnutím, ktorým vyhovie sťažnosti, priznať tomu, koho práva podľa odseku 1 boli porušené, primerané finančné zadosťučinenie. 23. Sťažovatelia v ústavnej sťažnosti žiadajú o priznanie primeraného finančného zadosťučinenia každý po 5 000 eur, čo odôvodňujú celkovou dĺžkou napadnutého konania, významom predmetu konania a povahou veci vrátane hroziaceho trestu odňatia slobody na doživotie. 24. Cieľom primeraného finančného zadosťučinenia je dovŕšenie ochrany porušeného základného práva v prípadoch, v ktorých sa zistilo, že k porušeniu došlo spôsobom, ktorý vyžaduje poskytnutie vyššieho stupňa ochrany, nielen deklaráciu porušenia, prípadne príkaz na ďalšie konanie bez porušovania základného práva (IV. ÚS 210/04). 25. Slovenská republika je zmluvnou stranou dohovoru, a tak je povinná usilovať sa pri priznávaní finančného zadosťučinenia v konaní o ústavnej sťažnosti o uplatňovanie čl. 127 ods. 3 ústavy v miere čo najviac korešpondujúcej vzájomnej súvislosti čl. 13 a čl. 34 dohovoru, a to v rovine realizačného vzťahu medzi účinnosťou vnútroštátneho prostriedku nápravy (v okolnostiach prípadu ústavnej sťažnosti podľa čl. 127 ods. 1 ústavy na porušenie práva na prejednanie záležitosti v primeranej lehote podľa čl. 6 ods. 1 dohovoru) a statusom poškodeného podľa čl. 34 dohovoru (rozhodnutie ESĽP zo 17. 5. 2005 vo veci Horváthová proti Slovensku, sťažnosť č. 74456/01, bod 32). 26. Východisková čiastka vstupujúca v konkrétnej súdenej veci do stanovenia sumy finančného zadosťučinenia vychádza z rozhodovacej praxe ESĽP k čl. 41 dohovoru umožňujúcej zohľadnenie zodpovednosti sťažovateľa za predĺženie konania, ako aj životný štandard v danom štáte (rozhodnutie ESĽP z 10. 11. 2004 vo veci Apicella proti Taliansku, sťažnosť č. 64890/01, bod 26). 27. Podľa názoru ústavného súdu je nepochybné, že každému sťažovateľovi by malo byť priznané finančné zadosťučinenie za to, že všeobecný súd si nesplnil svoju povinnosť a neodstránil stav právnej neistoty v trestnej veci počas niekoľkých rokov. Avšak na druhej strane ústavný súd v okolnostiach veci prihliadol na fakt, že sťažovatelia si odpykávajú dlhoročné tresty odňatia slobody za iné závažné trestné činy. Táto skutočnosť u oboch sťažovateľov determinuje aj intenzitu pocitu ujmy plynúcej z právnej neistoty vyvolanej prieťahmi poznačeným postupom mestského súdu, resp. jeho právneho predchodcu. Ústavný súd ďalej pri svojich úvahách vzal do úvahy 6
aj judikatúru ESĽP, podľa ktorej je za spravodlivé zadosťučinenie potrebné považovať nie iba priznanie určitej finančnej čiastky, ale tiež možnosť zohľadnenia neprimeranej dĺžky konania pri výmere trestu v prípade odsudzujúceho rozsudku. V podmienkach Slovenskej republiky vyplýva táto možnosť aj z ustanovenia § 40 ods. 1 Trestného zákona účinného do 31. decembra 2005, ktorý umožňuje vzhľadom na okolnosti prípadu uložiť trest aj pod dolnú hranicu trestnej sadzby ustanovenej zákonom (napr. R 10/2011; v reflexii na judikatúru ESĽP pozri rozhodnutie z 26. 6. 2001 vo veci Beck proti Nórsku, sťažnosť č. 26390/95, bod 27). S prihliadnutím na túto možnosť všeobecných súdov má už samotné konštatovanie zbytočných prieťahov v konaní, a tým aj porušenie základného práva podľa čl. 48 ods. 2 ústavy a práva podľa čl.6 ods. 1 dohovoru u sťažovateľov nezanedbateľný kompenzačný potenciál. 28. Napriek uvedenému konštatovaniu ústavný súd zohľadnil neakceptovateľný rozsah prieťahov v príslušnej časti konania identifikovaných, a berúc pritom do úvahy rozhodovaciu prax ESĽP, podľa ktorej sa s výhradou zjavnej neprimeranosti okolnostiam prípadu nevyžaduje, aby vnútroštátne orgány priznávali z titulu odškodnenia rovnaké sumy, ako by pravdepodobne ESĽP priznal podľa čl. 41 dohovoru (rozhodnutie ESĽP z 15. 3. 2005 vo veci Bako proti Slovensku, sťažnosť č. 60227/00), rozhodol tak, že sťažovateľom priznal každému po 2 500 eur ako náhradu nemajetkovej ujmy, ktorá im bola týmto ústavne vadným postupom mestského súdu a jeho právneho predchodcu spôsobená. Vo zvyšnej časti požadovaného finančného zadosťučinenia, ktorú už ústavný súd nepovažoval za primeranú, návrhu sťažovateľov nevyhovel. V. Trovy konania 29. Podľa § 73 ods. 3 zákona o ústavnom súde ústavný súd môže v odôvodnených prípadoch podľa výsledku konania uznesením uložiť niektorému účastníkovi konania, aby úplne alebo sčasti nahradil inému účastníkovi konania alebo štátu trovy konania. 30. Ústavný súd priznal sťažovateľom trovy konania z dôvodu právneho zastúpenia advokátom pozostávajúce z odmeny advokáta, a vychádzal pritom z vyhlášky Ministerstva spravodlivosti Slovenskej republiky č. 655/2004 Z. z. o odmenách a náhradách advokátov za poskytovanie právnych služieb v znení neskorších predpisov (ďalej len „vyhláška“). Podľa § 11 ods. 3 v spojení s § 1 ods. 3 vyhlášky je odmena advokáta (základná tarifa) v konaní pred ústavným súdom za jeden úkon právnej služby 1/4 z výpočtového základu. 31. Základom pre výpočet náhrady za úkon právnej služby je v danom prípade priemerná mesačná mzda zamestnanca hospodárstva Slovenskej republiky v prvom polroku 2025 v sume 1 586 eur. Ústavný súd priznal sťažovateľom náhradu trov konania za dva úkony právnej služby vykonané v roku 2026 (príprava a prevzatie veci, písomné vyhotovenie ústavnej sťažnosti). 32. Vzhľadom na to, že právny zástupca zastupoval 2 osoby, v zmysle § 13 ods. 2 vyhlášky sa základná sadzba tarifnej odmeny zníži o 50 %, ak ide o spoločné úkony pri zastupovaní dvoch alebo viacerých osôb, pričom zníženie sa uplatní pri zastupovaní druhej a ďalšej osoby. Vychádzajúc z uvedeného, hodnota jedného spoločného úkonu právnej služby v tomto prípade predstavuje 594,75 eur. Ďalej má právny zástupca sťažovateľov nárok aj na náhradu režijného paušálu 15,86 eur za každý úkon podľa vyhlášky. Uvedené sumy sa zvyšujú o daň z pridanej hodnoty vo výške 23 %,

keďže právny zástupca sťažovateľov je platiteľom tejto dane. Náhrada trov konania vypočítaná ústavným súdom spolu takto predstavuje 1 502,10 eur. 33. Ústavný súd však znížil odmenu za poskytovanie právnych služieb na 1 014,41 eur, teda akoby právny zástupca zastupoval jednu osobu. Vzhľadom na to, že právny zástupca zastupoval sťažovateľov v konaní pred ústavným súdom o jednej ústavnej sťažnosti, v ktorej sa argumentácia vzťahuje na oboch sťažovateľov rovnako, v podstatnej miere boli znížené nároky na prípravu zastupovania a spísanie ústavnej sťažnosti. Pri tomto znížení náhrady trov ústavný súd vychádzal z § 73 zákona o ústavnom súde regulujúceho trovy konania na ústavnom súde. Predmetné ustanovenie svojou štruktúrou (vzťah odseku 1 a 3) vytvára koncept založený na východisku, podľa ktorého účastník konania na ústavnom súde v zásade sám znáša trovy takého konania a len v odôvodnených (i) prípadoch ústavný súd môže (ii) podľa výsledku konania uznesením uložiť niektorému účastníkovi konania, aby úplne alebo sčasti nahradil inému účastníkovi konania alebo štátu trovy konania. Zákon o ústavnom súde nestavia právo na náhradu trov konania do nárokovateľnej polohy, ako je to v iných druhoch regulovaných právno-aplikačných procesoch (napr. civilné sporové konanie, správne súdne konanie, exekučné konanie a ďalšie). Ústavný súd teda disponuje širokým priestorom na úvahu o tom, či vôbec priznať náhradu trov konania, a ak áno, v akom rozsahu. V posudzovanej veci tento priestor ústavný súd využil na redukciu vypočítanej náhrady trov konania, a to vzhľadom na už konštatované špecifiká súdenej veci. 34. Priznanú náhradu trov konania je mestský súd povinný zaplatiť na účet právneho zástupcu sťažovateľov (§ 62 zákona o ústavnom súde v spojení s § 263 ods. 1 Civilného sporového poriadku) v lehote dvoch mesiacov od právoplatnosti tohto rozhodnutia. P o u č e n i e : Proti tomuto rozhodnutiu ústavného súdu nemožno podať opravný prostriedok. V Košiciach 10. septembra 2026 Robert Šorl predseda senátu

